               EUROPSKA KOMISIJA
            Bruxelles, 2.8.2019.
            COM(2019) 362 final
            2019/0165(NLE)
            Prijedlog
            ODLUKE VIJEĆA
            o potpisivanju i privremenoj primjeni, u ime Europske unije, Protokola uz Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, o Okvirnom sporazumu između Europske unije i Palestinske samouprave na Zapadnoj obali i u pojasu Gaze o općim načelima njezina sudjelovanja u programima Unije

               OBRAZLOŽENJE

               1.KONTEKST PRIJEDLOGA

               U okviru Europske politike susjedstva (EPS), postupno otvaranje određenih programa i agencija Europske unije za sudjelovanje partnerskih zemalja EPS-a jedna je od brojnih mjera za promicanje reformi, modernizacije i tranzicije u susjedstvu Europske unije. Europska komisija je to opširnije iznijela u Komunikaciji iz prosinca 2006. o općem pristupu kojim se partnerskim zemljama Europske politike susjedstva omogućuje sudjelovanje u agencijama i programima Zajednice
                  1
               .

               Vijeće je u svojim zaključcima od 5. ožujka 2007. podržalo taj pristup
                  2
               .

               Nastavno na tu komunikaciju i zaključke od 5. ožujka 2007., Vijeće je 18. lipnja 2007. Komisiji izdalo smjernice za pregovore s Alžirom, Armenijom, Azerbajdžanom, Egiptom, Gruzijom, Izraelom, Jordanom, Libanonom, Moldovom, Marokom, Palestinskom samoupravom, Tunisom i Ukrajinom o okvirnim sporazumima o općim načelima njihova sudjelovanja u programima Zajednice
                  3
               .

               Europsko vijeće je u lipnju 2007.
                  4
                ponovno potvrdilo iznimnu važnost EPS-a i podržalo Izvješće Predsjedništva o napretku
                  5
                koje je podneseno na sastanku Vijeća 18. i 19. lipnja 2007., kao i s tim povezane zaključke Vijeća
                  6
               . U tom se izvješću podsjeća na smjernice Vijeća za pregovore o odgovarajućim dodatnim protokolima.

               Zajedničkom komunikacijom Komisije i Visokog predstavnika Unije za vanjske poslove i sigurnosnu politiku o novom odgovoru na promjene u susjedstvu
                  7
               , koje je Vijeće podržalo u zaključcima od 20. lipnja 2011., dodatno je naglašeno da Europska unija namjerava olakšati sudjelovanje partnerskih zemalja u programima EU-a.

               Slični protokoli dosad su potpisani s Alžirom
                  8
               , Armenijom
                  9
               , Azerbajdžanom
                  10
               , Gruzijom
                  11
               , Izraelom
                  12
               , Jordanom
                  13
               , Libanonom
                  14
               , Moldovom
                  15
               , Marokom
                  16
               , Tunisom
                  17
                i Ukrajinom
                  18
               , a u tijeku je rasprava o Protokolu s Egiptom. U okviru Zajedničkog odbora EU-a i Palestinske samouprave, Palestinska samouprava je u rujnu 2018. izrazila interes za potpisivanje Protokola uz Okvirni sporazum za moguće punopravno sudjelovanje u nizu odabranih programa EU-a.

               Cilj je Protokola utvrditi financijska i tehnička pravila koja Palestinskoj samoupravi omogućuju sudjelovanje u određenim programima EU-a. Horizontalnim okvirom uspostavljenim Protokolom utvrđuju se načela gospodarske, financijske i tehničke suradnje te se Palestinskoj samoupravi omogućuje primanje pomoći, osobito financijske pomoći, koju Europska unija pruža u skladu s programima. Taj se okvir primjenjuje samo na one programe za koje je u relevantnim osnivačkim pravnim aktima predviđena mogućnost sudjelovanja Palestinske samouprave. Potpisivanje i privremena primjena Protokola stoga ne podrazumijeva izvršavanje ovlasti na temelju raznih sektorskih politika, koje se izvršavaju pri uspostavi programa.

               2.PRAVNI OKVIR

                  Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, potpisan 24. veljače 1997., stupio je na snagu 1. srpnja 1997.

                  Europsko vijeće je 17. i 18. lipnja 2004. pozdravilo prijedloge Komisije za EPS i podržalo zaključke Vijeća od 14. lipnja 2004.

                  Vijeće je 5. ožujka 2007. izrazilo potporu općem i globalnom pristupu opisanom u Komunikaciji Komisije od 4. prosinca 2006. kako bi omogućilo partnerima EPS-a da sudjeluju u agencijama i programima Zajednice na temelju svojih zasluga i kad za to postoji pravna osnova.

               Nastavno na tu komunikaciju i zaključke od 5. ožujka 2007., Vijeće je 18. lipnja 2007. Komisiji izdalo smjernice za pregovore sa zemljama EPS-a o okvirnim sporazumima o općim načelima njihova sudjelovanja u programima Zajednice
                  19
               .

               Materijalnopravna osnova za potpisivanje Protokola je članak 209. Ugovora o funkcioniranju Europske unije (UFEU). Postupovna pravna osnova je članak 218. stavci 5. i 7. UFEU-a.

               Protokol će biti potpisan s Palestinskom samoupravom na Zapadnoj obali i u pojasu Gaze, partnerom EU-a za provedbu Privremenog sporazuma o pridruživanju
                  20
               .

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

                  Nije primjenjivo.

               4.UTJECAJ NA PRORAČUN

               Palestinska samouprava daje financijski doprinos u opći proračun Europske unije u skladu s konkretnim programima u kojima Palestinska samouprava sudjeluje.

               Posebni uvjeti sudjelovanja Palestinske samouprave u svakom programu, a posebno financijski doprinos koji je potrebno platiti, određuju se u Memorandumu o razumijevanju između Komisije i nadležnih tijela Palestinske samouprave na temelju kriterija utvrđenih predmetnim programima.

               U svakom memorandumu o razumijevanju sklopljenom u skladu s člankom 5. Protokola navodi se, u skladu s Uredbom (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012, da financijsku kontrolu, revizije ili druge provjere, uključujući administrativne istrage, provodi Komisija, Europski ured za borbu protiv prijevara i Revizorski sud ili se one provode pod njihovom nadležnošću.

               Donose se detaljne odredbe o financijskoj kontroli i reviziji, upravnim mjerama, kaznama i povratu na temelju kojih se Komisiji, Europskom uredu za borbu protiv prijevara i Revizorskom sudu mogu dodijeliti ovlasti istovjetne onima koje imaju u odnosu na korisnike ili ugovaratelje s poslovnim nastanom u Uniji.

               5.OSTALI DIJELOVI

               Najkasnije tri godine nakon stupanja na snagu ovog Protokola i svake treće godine nakon toga, stranke mogu preispitati provedbu ovog Protokola na temelju stvarnog sudjelovanja Palestinske samouprave u programima Unije.

               Posebni uvjeti sudjelovanja Palestinske samouprave u svakom programu, a posebno postupci izvješćivanja i evaluacije, određuju se u Memorandumu o razumijevanju između Komisije i nadležnih tijela Palestinske samouprave na temelju kriterija utvrđenih predmetnim programima.

               2019/0165 (NLE)

               Prijedlog

               ODLUKE VIJEĆA

               o potpisivanju i privremenoj primjeni, u ime Europske unije, Protokola uz Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, o Okvirnom sporazumu između Europske unije i Palestinske samouprave na Zapadnoj obali i u pojasu Gaze o općim načelima njezina sudjelovanja u programima Unije

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 209. u vezi s člankom 218. stavcima 5. i 7.,

               uzimajući u obzir prijedlog Europske komisije,

               budući da:

               (1)Vijeće je 18. lipnja 2007. ovlastilo Komisiju da pregovara o Protokolu uz Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, o Okvirnom sporazumu između Europske unije i Palestinske samouprave na Zapadnoj obali i u pojasu Gaze o općim načelima njezina sudjelovanja u programima Unije („Protokol”).

               (2)Pregovori su završeni.

               (3)Cilj je Protokola utvrditi financijska i tehnička pravila koja Palestinskoj samoupravi omogućuju sudjelovanje u određenim programima EU-a. Horizontalnim okvirom uspostavljenim Protokolom utvrđuju se načela mjera gospodarske, financijske i tehničke suradnje te se Palestinskoj samoupravi omogućuje primanje pomoći, osobito financijske pomoći, koju Europska unija pruža u skladu s programima. Taj se okvir primjenjuje samo na one programe za koje je u relevantnim osnivačkim pravnim aktima predviđena mogućnost sudjelovanja Palestinske samouprave. Potpisivanje i privremena primjena Protokola stoga ne podrazumijeva izvršavanje ovlasti na temelju raznih sektorskih politika, koje se izvršavaju pri uspostavi programa.

               (4)Protokol bi trebalo potpisati u ime Europske unije te bi ga trebalo privremeno primjenjivati do završetka postupaka potrebnih za njegovo sklapanje,

               DONIJELO JE OVU ODLUKU:

               Članak 1.

               Odobrava se potpisivanje, u ime Unije, Protokola uz Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, o Okvirnom sporazumu između Europske unije i Palestinske samouprave na Zapadnoj obali i u pojasu Gaze o općim načelima njezina sudjelovanja u programima Unije, podložno sklapanju Protokola.

               Tekst Protokola priložen je ovoj Odluci.

               Članak 2.

               Glavno tajništvo Vijeća za osobe koje odredi pregovarač Protokola izdaje punomoć za potpisivanje Protokola, podložno njegovu sklapanju.

               Članak 3.

               Protokol se privremeno primjenjuje u skladu s njegovim člankom 10. od datuma njegova potpisivanja do završetka postupaka potrebnih za njegovo sklapanje.

               Datum potpisivanja Protokola bit će objavljen u Službenom listu Europske unije.

               Članak 4.

               Komisija je ovlaštena odrediti, u ime Unije, posebne uvjete za sudjelovanje Palestinske samouprave u bilo kojem programu, uključujući financijski doprinos koji je potrebno platiti. Komisija obavješćuje odgovarajuću radnu skupinu Vijeća.

               Članak 5.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        COM(2006) 724 final od 4. prosinca 2006.

                     (2)

                        Zaključci Vijeća za opće poslove i vanjske odnose od 5. ožujka 2007.

                     (3)

                        Odluka Vijeća (dokument s ograničenim pristupom) kojom se Komisija ovlašćuje pregovarati o protokolima […], dokument 10412/07.

                     (4)

                        Zaključci Predsjedništva – Bruxelles, 21. i 22. lipnja 2007., dokument 11177/07.

                     (5)

                        Izvješće Predsjedništva o ostvarenom napretku u jačanju Europske politike susjedstva, dokument 10874/07.

                     (6)

                        Zaključci Vijeća o jačanju Europske politike susjedstva, koje je donijelo Vijeće za opće poslove i vanjske odnose 18. lipnja 2007., dokument 11016/07.

                     (7)

                        COM(2011) 303 final od 25. svibnja 2011.

                     (8)

                        SL L 14/2 od 18. siječnja 2017.

                     (9)

                        SL L 174/1 od 13. lipnja 2014.

                     (10)

                        SL L 199/1 od 26. srpnja 2016.

                     (11)

                        SL L 165/16 od 4. lipnja 2014.

                     (12)

                        SL L 129/39 od 17. svibnja 2008.

                     (13)

                        SL L 89/6 od 25. ožujka 2014.

                     (14)

                        SL L 202/3 od 28. srpnja 2016.

                     (15)

                        SL L 131/1 od 18. svibnja 2011.

                     (16)

                        SL L 90/1 od 28. ožujka 2012.

                     (17)

                        SL L 297/1 od 13. studenoga 2015.

                     (18)

                        SL L 133/1 od 20. svibnja 2011.

                     (19)

                        Odluka Vijeća (dokument s ograničenim pristupom) kojom se Komisija ovlašćuje pregovarati o protokolima […], dokument 10412/07.

                     (20)

                        Vidjeti i Akcijski plan potpisan s Palestinskom samoupravom u skladu s Odlukom Vijeća (EU) 2019/222 od 20. prosinca 2018.

    ---documentbreak---

               EUROPSKA KOMISIJA
            Bruxelles, 2.8.2019.
            COM(2019) 362 final
            PRILOG

            Prijedlogu odluke Vijeća
            o potpisivanju i privremenoj primjeni, u ime Europske unije, Protokola uz Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, o Okvirnom sporazumu između Europske unije i Palestinske samouprave na Zapadnoj obali i u pojasu Gaze o općim načelima njezina sudjelovanja u programima Unije

               PRILOG

               Protokol
                  uz Euromediteranski privremeni sporazum o pridruživanju

               u području trgovine i suradnje između Europske zajednice, s jedne strane,

               i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane,

               o Okvirnom sporazumu između Europske unije i Palestinske samouprave na Zapadnoj obali i u pojasu Gaze

               o općim načelima njezina sudjelovanja u programima Unije

               EUROPSKA UNIJA, dalje u tekstu „Unija”, s jedne strane,

               i

               Palestinska samouprava na Zapadnoj obali i u pojasu Gaze, dalje u tekstu „Palestinska samouprava”, s druge strane,

               dalje u tekstu „stranke”,

               budući da:

               1.Euromediteranski privremeni sporazum o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, („Privremeni sporazum o pridruživanju”) potpisan 24. veljače 1997., stupio je na snagu 1. srpnja 1997.

               2.Europsko vijeće je 17. i 18. lipnja 2004. pozdravilo prijedloge Europske komisije za Europsku politiku susjedstva (EPS) i podržalo zaključke Vijeća od 14. lipnja 2004.

               3.Vijeće je u više navrata donosilo zaključke u prilog toj politici.

               4.Vijeće je 5. ožujka 2007. izrazilo potporu općem i globalnom pristupu opisanom u Komunikaciji Europske komisije od 4. prosinca 2006. kako bi omogućilo partnerima EPS-a da sudjeluju u agencijama i programima Zajednice na temelju svojih zasluga i kad za to postoji pravna osnova.

               5.Palestinska samouprava izrazila je želju za sudjelovanjem u više programa Unije.

               6.Posebne uvjete, posebno financijske doprinose te postupke izvješćivanja i evaluacije, u pogledu sudjelovanja Palestinske samouprave u svakom programu trebalo bi odrediti u Memorandumu o razumijevanju između Europske komisije i nadležnih tijela Palestinske samouprave,

               SPORAZUMJELE SU SE KAKO SLIJEDI:

               Članak 1.

               Palestinska samouprava smije sudjelovati u svim sadašnjim i budućim programima Unije koji su otvoreni za sudjelovanje Palestinske samouprave u skladu s odgovarajućim odredbama kojima se donose ti programi.

               Članak 2.

               Palestinska samouprava daje financijski doprinos u opći proračun Europske unije u skladu s konkretnim programima u kojima Palestinska samouprava sudjeluje.

               Članak 3.

               Predstavnici Palestinske samouprave smiju sudjelovati, u svojstvu promatrača i za pitanja koja se odnose na Palestinsku samoupravu, u upravljačkim odborima koji su nadležni za praćenje programa za koje Palestinska samouprava daje financijski doprinos.

               Članak 4.

               Projekti i inicijative koje predlažu sudionici iz Palestinske samouprave podliježu, koliko god je to moguće, jednakim uvjetima, pravilima i postupcima koji se za predmetne programe primjenjuju u državama članicama.

               Članak 5.

               Posebni uvjeti sudjelovanja Palestinske samouprave u svakom programu, a posebno financijski doprinos koji je potrebno platiti kao i postupci izvješćivanja i evaluacije, određuju se u Memorandumu o razumijevanju između Komisije i nadležnih tijela Palestinske samouprave na temelju kriterija utvrđenih predmetnim programima.

               Ako Palestinska samouprava podnese zahtjev za vanjsku pomoć Unije radi sudjelovanja u određenom programu Unije na temelju Uredbe (EZ) br. 232/2014 Europskog parlamenta i Vijeća od 11. ožujka 2014. o uspostavi Europskog instrumenta za susjedstvo ili bilo koje slične buduće uredbe kojom se predviđa vanjska pomoć Unije Palestinskoj samoupravi, uvjeti korištenja vanjske pomoći Unije Palestinskoj samoupravi određuju se u financijskom sporazumu, poštujući Uredbu (EZ) br. 232/2014.

               Članak 6.

               U svakom memorandumu o razumijevanju sklopljenom u skladu s člankom 5. navodi se, u skladu s Uredbom (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012, da financijsku kontrolu, revizije ili druge provjere, uključujući administrativne istrage, provodi Europska komisija, Europski ured za borbu protiv prijevara i Revizorski sud ili se one provode pod njihovom nadležnošću.

               Donose se detaljne odredbe o financijskoj kontroli i reviziji, administrativnim istragama, povratu, financijskim sankcijama i drugim administrativnim sankcijama na temelju kojih se Europskoj komisiji, Europskom uredu za borbu protiv prijevara i Revizorskom sudu dodjeljuju ovlasti istovjetne onima koje imaju u odnosu na korisnike ili ugovaratelje s poslovnim nastanom u Uniji.

               Članak 7.

               Ovaj Protokol primjenjuje se na razdoblje u kojem je Privremeni sporazum o pridruživanju na snazi.

               Ovaj Protokol potpisuju i odobravaju stranke u skladu sa svojim odgovarajućim postupcima.

               Svaka stranka može otkazati ovaj Protokol putem pisane obavijesti drugoj stranci. Ovaj Protokol prestaje važiti šest mjeseci od datuma takve obavijesti.

               Raskid ovog Protokola zbog otkaza bilo koje od stranaka ne utječe na provjere i kontrole koje se prema potrebi trebaju provesti u skladu s člancima 5. i 6.

               Članak 8.

               Najkasnije tri godine nakon stupanja na snagu ovog Protokola i svake treće godine nakon toga, stranke mogu preispitati provedbu ovog Protokola na temelju stvarnog sudjelovanja Palestinske samouprave u programima Unije.

               Članak 9.

               Ovaj se Protokol s jedne strane primjenjuje na državna područja na kojima se primjenjuje Ugovor o funkcioniranju Europske unije i pod uvjetima utvrđenima u tom ugovoru, a s druge strane na području Zapadne obale i pojasa Gaze.

               Članak 10.

               Ovaj Protokol stupa na snagu prvog dana mjeseca koji slijedi nakon datuma na koji stranke jedna drugu diplomatskim putem obavijeste o završetku svojih postupaka potrebnih za tu svrhu.

               Do njegova stupanja na snagu, stranke su suglasne privremeno primjenjivati ovaj Protokol od dana njegova potpisivanja, podložno njegovu kasnijem sklapanju.

               Članak 11.

               Ovaj Protokol čini sastavni dio Sporazuma.

               Članak 12.

               Ovaj je Protokol sastavljen u dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, irskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom i arapskom jeziku, pri čemu je svaki od tih tekstova jednako vjerodostojan.

               Sastavljeno u Bruxellesu dana...

               Za Europsku uniju

                     Za Palestinsku samoupravu


               EUROPSKA KOMISIJA
            Bruxelles, 12.10.2021.
            COM(2021) 643 final
            2021/0333(NLE)

            Prijedlog
            ODLUKE VIJEĆA
            o stajalištu koje u ime Europske unije treba zauzeti u Vijeću ministara Energetske zajednice o imenovanju direktora Tajništva Energetske zajednice

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije na 19. sastanku Vijeća ministara Energetske zajednice 25. studenoga 2021. u Beogradu u Srbiji u vezi s predviđenim donošenjem proceduralnog akta Vijeća ministara Energetske zajednice o imenovanju sljedećeg direktora Tajništva Energetske zajednice.

               2.Kontekst prijedloga

               2.1.Ugovor o Energetskoj zajednici

               Cilj je Ugovora o osnivanju Energetske zajednice („Ugovor o Energetskoj zajednici”) stvaranje stabilnog regulatornog i tržišnog okvira te jedinstvenog regulatornog prostora za trgovinu umreženom energijom provedbom dogovorenih dijelova pravne stečevine EU-a u području energetike u ugovornim strankama koje nisu članice EU-a. Taj je ugovor stupio na snagu 1. srpnja 2006. Europska unija stranka je Ugovora o Energetskoj zajednici
                  1
               . U Ugovoru o Energetskoj zajednici stranke koje nisu članice EU-a nazivaju se „ugovorne stranke”.

               2.2.Vijeće ministara Energetske zajednice

               Vijeće ministara Energetske zajednice osigurava postizanje ciljeva utvrđenih u Ugovoru o Energetskoj zajednici. Osigurava opće smjernice politika, poduzima mjere i donosi proceduralne akte. Svaka stranka ima jedan glas, a Vijeće ministara djeluje prema različitim pravilima glasovanja ovisno o temi o kojoj je riječ. EU je jedna od deset stranaka i ima jedan glas koji isto tako ovisi o temi o kojoj je riječ.

               Vijeće ministara Energetske zajednice imenuje direktora Tajništva Energetske zajednice na prijedlog Europske komisije na mandat od tri godine koji je moguće produljiti. Proceduralni akt donosi se običnom većinom. Komisija ima isključivo pravo predložiti kandidata za mjesto direktora i svoj prijedlog prosljeđuje ugovornim strankama Energetske zajednice.

               2.3. Predviđeni proceduralni akt Vijeća ministara

               Sadašnji direktor Tajništva Energetske zajednice, Janez Kopač, prvi put je imenovan 2012. Njegov je mandat produljen 2015. i 2018. Prestaje važiti 30. studenoga 2021.

               Komisija je 23. veljače 2021. pokrenula otvoreni postupak odabira sljedećeg direktora Tajništva Energetske zajednice od 1. prosinca 2021. (COM/2021/20055).  Za to su radno mjesto podnesene 92 prijave. Faza odabira provedena je u skladu s važećim pravilima i provedbenim smjernicama.

               Komisijin odbor za predodabir ispitao je prijave u odnosu na kriterije prihvatljivosti i odabira kako su utvrđeni u oglasu za slobodno radno mjesto te odabrao kandidate koji su ušli u uži izbor za sljedeću fazu postupka. Nakon usporedne procjene kandidata koju je proveo savjetodavni odbor za imenovanja i razgovora koje je obavila povjerenica Kadri Simson, Komisija smatra da je Artur Lorkowski dokazao najbolju kombinaciju upravljačkih, rukovoditeljskih, komunikacijskih i jezičnih vještina te vještina zastupanja, tehničke stručnosti, međunarodnog iskustva i znanja o Europskoj uniji kako bi obavljao funkcije direktora Tajništva Energetske zajednice.

               Stoga je Komisija odlučila predložiti Artura Lorkowskog kao sljedećeg direktora Tajništva Energetske zajednice, kako je navedeno u Odluci Komisije od 24. rujna 2021. o utvrđivanju prijedloga koji Komisija treba podnijeti Vijeću ministara Energetske zajednice za proceduralni akt Vijeća ministara o imenovanju direktora Tajništva Energetske zajednice, C(2021) 7021 final. Komisija je taj prijedlog podnijela ugovornim strankama Energetske zajednice 24. rujna 2021.

               3.Stajalište koje treba zauzeti u ime Unije

               S obzirom na otvoreni i konkurentni postupak odabira koji provodi Komisija, stajalište koje treba zauzeti u ime Unije u Vijeću ministara Energetske zajednice trebalo bi biti da se odobri nacrt proceduralnog akta Vijeća ministara o imenovanju Artura Lorkowskog direktorom Tajništva Energetske zajednice od 1. prosinca 2021. u skladu s Odlukom Komisije od 24. rujna 2021. o utvrđivanju prijedloga koji Komisija treba podnijeti Vijeću ministara Energetske zajednice za proceduralni akt Vijeća ministara o imenovanju direktora Tajništva Energetske zajednice, C(2021) 7021 final.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  2
               .

               4.1.2.Primjena na ovaj predmet

               Vijeće ministara tijelo je osnovano na temelju sporazuma, i to Ugovora o Energetskoj zajednici.

               Predviđeni proceduralni akt koji Vijeće ministara Energetske zajednice treba donijeti akt je koji proizvodi pravne učinke jer se njime reguliraju organizacijska pitanja Energetske zajednice i ima obvezujuću snagu najmanje u odnosu na institucije Energetske zajednice u skladu s člankom 86. Ugovora o Energetskoj zajednici.

               Predviđenim aktom ne dopunjuje se niti mijenja institucionalni okvir sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na energiju.

               Stoga je materijalna pravna osnova predložene odluke članak 194. UFEU-a.

               4.3.Zaključak

               Pravna osnova predložene odluke trebao bi biti članak 194. UFEU-a u vezi s člankom 218. stavkom 9. UFEU-a.

               2021/0333 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Vijeću ministara Energetske zajednice o imenovanju direktora Tajništva Energetske zajednice

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 194. u vezi s člankom 218. stavkom 9.,

               uzimajući u obzir Odluku Vijeća 2006/500/EZ od 29. svibnja 2006. o sklapanju Ugovora o Energetskoj zajednici od strane Europske zajednice,

               uzimajući u obzir Ugovor o osnivanju Energetske zajednice, a posebno njegove članke 69. i 88.,

               uzimajući u obzir prijedlog Europske komisije,

               budući da:

               (1)Ugovor o osnivanju Energetske zajednice („Ugovor”) Unija je sklopila Odlukom Vijeća 2006/500/EZ od 29. svibnja 2006.
                  3
                te je stupio na snagu 1. srpnja 2006.

               (2)U skladu s člancima 69. i 88. Sporazuma Vijeće ministara može na prijedlog Europske komisije donijeti proceduralni akt kojim imenuje direktora Tajništva Energetske zajednice.

               (3)Treći mandat sadašnjeg direktora Tajništva Energetske zajednice Janeza Kopača istječe 30. studenoga 2021.

               (4)Vijeće ministara Energetske zajednice na 19. sastanku u Beogradu u Srbiji 25. studenoga 2021. treba donijeti proceduralni akt o imenovanju sljedećeg direktora Tajništva Energetske zajednice.

               (5)Komisija je 23. veljače 2021. objavila oglas za slobodno radno mjesto za otvoreni postupak odabira sljedećeg direktora Tajništva Energetske zajednice od 1. prosinca 2021.

               (6)Komisija je procijenila vještine i iskustvo kandidata u skladu s unaprijed utvrđenim kriterijima odabira navedenima u oglasu za slobodno radno mjesto. Faza odabira provedena je u skladu s važećim pravilima i provedbenim smjernicama. Komisija smatra da je Artur Lorkowski dokazao najbolju kombinaciju upravljačkih, rukovoditeljskih, komunikacijskih i jezičnih vještina te vještina zastupanja, tehničke stručnosti, međunarodnog iskustva i znanja o Europskoj uniji kako bi obavljao funkcije direktora Tajništva Energetske zajednice,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na 19. sastanku Vijeća ministara Energetske zajednice jest sljedeće:

               odobriti nacrt proceduralnog akta Vijeća ministara o imenovanju Artura Lorkowskog direktorom Tajništva Energetske zajednice od 1. prosinca 2021. u skladu s prijedlogom Komisije donesenim Odlukom Komisije od 24. rujna 2021., C(2021) 7021 final i istog dana podnesenim Vijeću ministara Energetske zajednice.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 198, 20.7.2006., str. 15.

                     (2)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (3)

                        SL L 198, 20.7.2006., str. 15.


               EUROPSKA KOMISIJA
            Bruxelles, 20.10.2021.
            COM(2021) 637 final
            2021/0330(NLE)

            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Posebnog odbora za carine i olakšavanje trgovine i Posebnog odbora za oznake zemljopisnog podrijetla i trgovinu vinima i jakim alkoholnim pićima osnovanog Sporazumom o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika Posebnog odbora za oznake zemljopisnog podrijetla i trgovinu vinima i jakim alkoholnim pićima odnosno Posebnog odbora za carine i olakšavanje trgovine

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje treba zauzeti u ime Unije u okviru Posebnog odbora za carine i olakšavanje trgovine i Posebnog odbora za oznake zemljopisnog podrijetla i trgovinu vinima i jakim alkoholnim pićima osnovanog na temelju Sporazuma o gospodarskom partnerstvu između Europske unije i njezinih država članica, s jedne strane, i država Sporazuma o gospodarskom partnerstvu Južnoafričke razvojne zajednice („SADC”), s druge strane, u vezi s predviđenim donošenjem poslovnika Posebnog odbora za carine i olakšavanje trgovine odnosno poslovnika Posebnog odbora za oznake zemljopisnog podrijetla i trgovinu vinima i jakim alkoholnim pićima.

               2.Kontekst prijedloga

               2.1.Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane

               Cilj je Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”):

               (a)doprinijeti smanjenju i iskorjenjivanju siromaštva uspostavom trgovinskog partnerstva koje je u skladu s ciljem održivog razvoja, milenijskim razvojnim ciljevima i Sporazumom iz Cotonoua;

               (b)promicati regionalnu integraciju, gospodarsku suradnju i dobro upravljanje radi uspostave i provedbe učinkovitog, predvidljivog i transparentnog regionalnog regulatornog okvira za trgovinu i ulaganja između stranaka i među državama SADC SGP-a;

               (c)promicati postupnu integraciju država SADC SGP-a u svjetsko gospodarstvo u skladu s njihovim političkim odlukama i razvojnim prioritetima;

               (d)poboljšati kapacitete država SADC SGP-a u području trgovinske politike i pitanja povezanih s trgovinom;

               (e)podupirati uvjete za povećanje ulaganja i broja inicijativa u privatnom sektoru te poboljšati kapacitete opskrbe, konkurentnost i gospodarski rast u državama SADC SGP-a i

               (f)jačati postojeće odnose između stranaka na temelju solidarnosti i uzajamnog interesa.

               Sporazum se od 10. listopada 2016. privremeno primjenjuje između Europske unije i njezinih država članica, s jedne strane, i Bocvane, Lesota, Namibije, Esvatinija i Južne Afrike, s druge strane, i od 4. veljače 2018. između Europske unije i njezinih država članica, s jedne strane, i Mozambika, s druge strane.

               2.2.Posebni odbor za carine i olakšavanje trgovine i Posebni odbor za oznake zemljopisnog podrijetla i trgovinu vinima i jakim alkoholnim pićima

               Člankom 50. Sporazuma osniva se Posebni odbor za carine i olakšavanje trgovine te se predviđa da njegove zadaće uključuju „donošenje vlastitog poslovnika” (točka 2. podtočka (f) tog članka).

               Člankom 13. Protokola 3. „Oznake zemljopisnog podrijetla i trgovina vinima i jakim alkoholnim pićima” uz Sporazum osniva se Posebni odbor za oznake zemljopisnog podrijetla i trgovinu vinima i jakim alkoholnim pićima te se predviđa da „Posebni odbor utvrđuje svoj poslovnik” (točka 5. tog članka).

               2.3.Predviđeni akti Posebnog odbora za carine i olakšavanje trgovine i Posebnog odbora za oznake zemljopisnog podrijetla i trgovinu vinima i jakim alkoholnim pićima

               Svrha je predviđenih akata utvrditi poslovnik Posebnog odbora za carine i olakšavanje trgovine odnosno poslovnik Posebnog odbora za oznake zemljopisnog podrijetla i trgovinu vinima i jakim alkoholnim pićima.

               3.Stajalište koje treba zauzeti u ime Unije

               Ovim Prijedlogom odluke Vijeća utvrđuje se stajalište koje treba zauzeti u ime Unije u okviru Posebnog odbora za oznake zemljopisnog podrijetla i trgovinu vinima i jakim alkoholnim pićima te Posebnog odbora za carine i olakšavanje trgovine osnovanog Sporazumom o gospodarskom partnerstvu između EU-a i država SADC SGP-a u pogledu poslovnika Posebnog odbora za oznake zemljopisnog podrijetla i trgovinu vinima i jakim alkoholnim pićima odnosno Posebnog odbora za carine i olakšavanje trgovine.

               Stranke Sporazuma raspravljale su o tim poslovnicima i dogovorile se da bi ih, uz poštovanje EU-ovih postupaka donošenja odluka, trebalo donijeti na sljedećim sastancima Posebnog odbora za carine i olakšavanje trgovine te Posebnog odbora za oznake zemljopisnog podrijetla i trgovinu vinima i jakim alkoholnim pićima.

               Sadržaj priloženih poslovnika vrlo je sličan sadržaju poslovnika iz drugih sporazuma o gospodarskom partnerstvu ili drugih trgovinskih sporazuma.

               Poslovnik je nužan za dovršetak institucionalnog okvira Sporazuma, a time i za osiguravanje nesmetane provedbe Sporazuma.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”. Naposljetku, pojam „akti koji proizvode pravne učinke” obuhvaća i organizacijske akte koji utječu na način na koji se odluke donose unutar tijela, na primjer ako tijelo s ovlastima za donošenje odluka donese ili izmijeni svoj poslovnik.

               4.1.2.Primjena na ovaj predmet

               Posebni odbor za oznake zemljopisnog podrijetla i trgovinu vinima i jakim alkoholnim pićima te Posebni odbor za carine i olakšavanje trgovine tijela su osnovana sporazumom, to jest Sporazumom o gospodarskom partnerstvu između EU-a i država SADC SGP-a.

               Akti koje ta dva odbora trebaju donijeti akti su koji proizvode pravne učinke jer su oni organizacijski akti koji utječu na način na koji se odluke donose unutar tijela. Prema međunarodnom pravu predviđeni akt bit će obvezujuć u skladu s člankom 50. Sporazuma odnosno člankom 13. Protokola 3. uz Sporazum.

               Predviđenim aktima ne dopunjuje se niti mijenja institucionalni okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zajedničku trgovinsku politiku.

               Stoga je materijalna pravna osnova predložene odluke članak 207. stavak 4. prvi podstavak UFEU-a.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak UFEU-a u vezi s člankom 218. stavkom 9. UFEU-a.

               5.Objava predviđenog akta

               Budući da će se aktima Posebnog odbora za oznake zemljopisnog podrijetla i trgovinu vinima i jakim alkoholnim pićima i Posebnog odbora za carine i olakšavanje trgovine izmijeniti njihovi poslovnici, primjereno ih je nakon donošenja objaviti u Službenom listu Europske unije.

               2021/0330 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Posebnog odbora za carine i olakšavanje trgovine i Posebnog odbora za oznake zemljopisnog podrijetla i trgovinu vinima i jakim alkoholnim pićima osnovanog Sporazumom o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika Posebnog odbora za oznake zemljopisnog podrijetla i trgovinu vinima i jakim alkoholnim pićima odnosno Posebnog odbora za carine i olakšavanje trgovine

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Europska unija i njezine države članice potpisale su Sporazum o gospodarskom partnerstvu između Europske unije i njezinih država članica, s jedne strane, i država Sporazuma o gospodarskom partnerstvu Južnoafričke razvojne zajednice („SADC”), s druge strane, 10. lipnja 2016.
                  1
                („Sporazum”). Sporazum se od 10. listopada 2016. privremeno primjenjuje između Europske unije i njezinih država članica, s jedne strane, i Bocvane, Lesota, Namibije, Esvatinija i Južne Afrike, s druge strane, i od 4. veljače 2018. između Europske unije i njezinih država članica, s jedne strane, i Mozambika, s druge strane.

               (2)U skladu s člankom 50. stavkom 1. Sporazuma osnovan je Posebni odbor za carine i olakšavanje trgovine.

               (3)U skladu s člankom 13. stavkom 1. Protokola 3. uz Sporazum osnovan je Posebni odbor za oznake zemljopisnog podrijetla i trgovinu vinima i jakim alkoholnim pićima.

               (4)U skladu s člankom 50. stavkom 2. točkom (f) Sporazuma Posebni odbor za carine i olakšavanje trgovine treba utvrditi svoj poslovnik.

               (5)U skladu s člankom 13. stavkom 5. Protokola 3. uz Sporazum, Posebni odbor za oznake zemljopisnog podrijetla i trgovinu vinima i jakim alkoholnim pićima treba utvrditi svoj poslovnik.

               (6)Primjereno je utvrditi stajalište koje treba zauzeti u ime Unije u okviru tih dvaju odbora jer će odluke o utvrđivanju poslovnika proizvoditi pravne učinke u Uniji.

               (7)Stajalište Unije u okviru tih dvaju odbora u pogledu donošenja njihovih poslovnika trebalo bi se temeljiti na odgovarajućim nacrtima odluka tih dvaju odbora priloženima ovoj Odluci,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Posebnog odbora za carine i olakšavanje trgovine osnovanog na temelju članka 50. Sporazuma o gospodarskom partnerstvu između Europske unije i njezinih država članica, s jedne strane, i država Sporazuma o gospodarskom partnerstvu Južnoafričke razvojne zajednice („SADC”), s druge strane, temelji se na nacrtu odluke tog odbora o njegovu poslovniku priloženom ovoj Odluci.

               Članak 2.

               Stajalište koje treba zauzeti u ime Unije u okviru Posebnog odbora za oznake zemljopisnog podrijetla i trgovinu vinima i jakim alkoholnim pićima osnovanog na temelju članka 13. Protokola 3. uz Sporazum o gospodarskom partnerstvu između Europske unije i njezinih država članica, s jedne strane, i država Sporazuma o gospodarskom partnerstvu Južnoafričke razvojne zajednice („SADC”), s druge strane, temelji se na nacrtu odluke tog odbora o njegovu poslovniku priloženom ovoj Odluci.

               Članak 3.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane (SL L 250, 16.9.2016., str. 3.).

    ---documentbreak---

               EUROPSKA KOMISIJA
            Bruxelles, 20.10.2021.
            COM(2021) 637 final

            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Posebnog odbora za carine i olakšavanje trgovine i Posebnog odbora za oznake zemljopisnog podrijetla i trgovinu vinima i jakim alkoholnim pićima osnovanog Sporazumom o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika Posebnog odbora za oznake zemljopisnog podrijetla i trgovinu vinima i jakim alkoholnim pićima odnosno Posebnog odbora za carine i olakšavanje trgovine

               PRIVITAK 1.

               Nacrt ODLUKE br. [...]

               POSEBNOG ODBORA ZA CARINE I OLAKŠAVANJE TRGOVINE

               o njegovu poslovniku

               POSEBNI ODBOR ZA CARINE I OLAKŠAVANJE TRGOVINE,

               uzimajući u obzir Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), potpisan u Kasaneu 10. lipnja 2016., a posebno njegov članak 50. stavak 2. točku (f),

               DONIO JE OVU ODLUKU:

               Utvrđuje se poslovnik Posebnog odbora za carine i olakšavanje trgovine kako je navedeno u Prilogu.

               Ova Odluka stupa na snagu dana ...

               Sastavljeno u … dana .

               Prilog

               POSLOVNIK POSEBNOG ODBORA ZA CARINE I OLAKŠAVANJE TRGOVINE

               POGLAVLJE I.

               USTROJ

               Članak 1.

               Sastav i predsjednik

               1.Posebni odbor za carine i olakšavanje trgovine osnovan u skladu s člankom 50. Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), obavlja svoje dužnosti kako je predviđeno člankom 50. Sporazuma.

               2.Upućivanje na „stranke” u ovom poslovniku u skladu je s definicijom utvrđenom u članku 104. Sporazuma.

               3.Kako je predviđeno u članku 50. stavku 1. Sporazuma, Posebni odbor za carine i olakšavanje trgovine sastavljen je od predstavnika stranaka.

               4.Kako je predviđeno u članku 50. stavku 4. Sporazuma, Posebnim odborom za carine i olakšavanje trgovine naizmjence predsjedaju dužnosnik Europske komisije i dužnosnik država SADC SGP-a. Prvim sastankom Posebnog odbora za carine i olakšavanje trgovine supredsjedaju dužnosnik Europske komisije i dužnosnik država SADC SGP-a.

               5.Mandat prvog predsjedanja počinje na dan prvog sastanka Posebnog odbora za carine i olakšavanje trgovine i završava 31. prosinca iste godine.

               Članak 2.

               Sastanci

               1.Posebni odbor za carine i olakšavanje trgovine sastaje se jedanput godišnje ili na zahtjev jedne od stranaka. Sastanci se naizmjence održavaju u Bruxellesu ili na državnom području jedne od država SADC SGP-a, osim ako se stranke dogovore drukčije.

               2.Osim ako se stranke dogovore drukčije, sastanke Posebnog odbora za carine i olakšavanje trgovine saziva stranka predsjedateljica, nakon savjetovanja s drugom strankom.

               Članak 3.

               Promatrači

               Posebni odbor za carine i olakšavanje trgovine može odlučiti pozvati promatrače na ad hoc osnovi i odrediti koje će točke dnevnog reda biti otvorene za te promatrače.

               Članak 4.

               Tajništvo

               1.Stranka koja je domaćin sastanka Posebnog odbora za carine i olakšavanje trgovine djeluje kao tajništvo.

               2.Kad se sastanak održava elektroničkim putem, stranka predsjedateljica djeluje kao tajništvo.

               POGLAVLJE II.

               NAČIN RADA

               Članak 5.

               Dokumenti

               Ako se vijećanja Posebnog odbora za carine i olakšavanje trgovine temelje na pisanim popratnim dokumentima, takvi se dokumenti označavaju brojevima i tajništvo Posebnog odbora za carine i olakšavanje trgovine prosljeđuje ih kao dokumente Posebnog odbora za carine i olakšavanje trgovine.

               Članak 6.

               Obavješćivanje i dnevni red sastanaka

               1.Tajništvo obavješćuje stranke o sazivanju sastanka i od njih zahtijeva da se očituju o dnevnom redu najkasnije 30 dana prije sastanka. Ako je potrebno razmotriti hitan slučaj i/ili nepredviđene okolnosti sastanak se može sazvati u kratkom roku.

               2.Tajništvo Posebnog odbora za carine i olakšavanje trgovine sastavlja privremeni dnevni red za svaki sastanak. Tajništvo ga zatim prosljeđuje predsjedniku i članovima Posebnog odbora za carine i olakšavanje trgovine najkasnije 14 dana prije sastanka.

               3.Privremeni dnevni red obuhvaća točke čije su uključivanje na dnevni red stranke zatražile od tajništva Posebnog odbora za carine i olakšavanje trgovine.

               4.Posebni odbor za carine i olakšavanje trgovine donosi dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se stranke tako dogovore.

               5.Predsjednik Posebnog odbora za carine i olakšavanje trgovine može uz suglasnost svih stranaka pozvati stručnjake da prisustvuju sastancima kako bi pružili informacije o određenim temama.

               Članak 7.

               Izvješće sa sastanka

               Osim ako se stranke dogovore drukčije, izvješće sa svakog sastanka sastavlja tajništvo Posebnog odbora za carine i olakšavanje trgovine te se ono donosi na kraju svakog sastanka.

               Članak 8.

               Odluke i preporuke

               1.Posebni odbor za carine i olakšavanje trgovine donosi odluke ili preporuke konsenzusom u slučajevima predviđenima Sporazumom ili ako mu Zajedničko vijeće ili Odbor za trgovinu i razvoj delegira tu ovlast.

               2.Ako je Posebni odbor za carine i olakšavanje trgovine na temelju Sporazuma ovlašten donositi odluke ili preporuke ili ako mu je tu ovlast delegiralo Zajedničko vijeće ili Odbor za trgovinu i razvoj, takvi se akti u izvješćima sa sastanaka nazivaju „odluka” ili „preporuka”. Tajništvo Posebnog odbora za carine i olakšavanje trgovine svaku odobrenu odluku ili preporuku označuje serijskim brojem i datumom donošenja te navodi opis njezina predmeta. U svakoj odluci ili preporuci predviđen je datum stupanja na snagu.

               3.Ako država SADC SGP-a nije prisutna, tajništvo priopćuje odluke i/ili preporuke sa sastanka članici koja nije mogla prisustvovati sastanku. Država SADC SGP-a dostavlja pisani odgovor u roku od 10 kalendarskih dana od slanja odluka i/ili preporuka i u njemu navodi odluke i/ili preporuke s kojima nije suglasna te razloge svoje nesuglasnosti. Ako se prethodno spomenuti pisani odgovor ne dostavi u roku od 10 kalendarskih dana, odluke i/ili preporuke smatraju se donesenima. Ako država SADC SGP-a koja nije prisustvovala nije suglasna s odlukama i/ili preporukama, primjenjuje se postupak iz stavka 4.

               4.U razdoblju između sastanaka, Posebni odbor za carine i olakšavanje trgovine može donositi odluke i preporuke pisanim postupkom ako se obje stranke tako dogovore. Pisani postupak sastoji se od razmjene nota između predstavnika stranaka.

               5.Odluke i preporuke koje donese Posebni odbor za carine i olakšavanje trgovine ovjeravaju se tako da njihovu vjerodostojnu presliku potpišu predstavnik Europske unije i predstavnik država SADC SGP-a.

               Članak 9.

               Javni pristup

               1.Osim ako se odluči drukčije, sastanci Posebnog odbora za carine i olakšavanje trgovine nisu otvoreni za javnost.

               2.Svaka stranka može odlučiti objaviti odluke i preporuke Posebnog odbora za carine i olakšavanje trgovine.

               POGLAVLJE III.

               ZAVRŠNE ODREDBE

               Članak 10.

               Troškovi

               1.Svaka stranka snosi svoje troškove osoblja, putovanja i dnevnica te poštanske i telekomunikacijske troškove koji nastanu u vezi sa sudjelovanjem na sastancima Posebnog odbora za carine i olakšavanje trgovine.

               2.Troškove povezane s organizacijom sastanaka, pružanjem usluga usmenog prevođenja i umnožavanjem dokumenata snosi stranka koja je domaćin sastanka.

               Članak 11.

               Izmjena poslovnika

               Ovaj se poslovnik može izmijeniti u pisanom obliku odlukom Posebnog odbora za carine i olakšavanje trgovine u skladu s člankom 8.

               PRIVITAK 2.

               Nacrt ODLUKE br. [...]

               POSEBNOG ODBORA ZA OZNAKE ZEMLJOPISNOG PODRIJETLA I TRGOVINU VINIMA I JAKIM ALKOHOLNIM PIĆIMA

               o njegovu poslovniku

               POSEBNI ODBOR ZA OZNAKE ZEMLJOPISNOG PODRIJETLA I TRGOVINU VINIMA I JAKIM ALKOHOLNIM PIĆIMA,

               uzimajući u obzir Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), potpisan u Kasaneu 10. lipnja 2016., a posebno njegov članak 13. stavak 5. Protokola 3. uz Sporazum,

               DONIO JE OVU ODLUKU:

               Utvrđuje se poslovnik Posebnog odbora za oznake zemljopisnog podrijetla i trgovinu vinima i jakim alkoholnim pićima kako je navedeno u Prilogu.

               Ova Odluka stupa na snagu dana ...

               Sastavljeno u … dana .

               Prilog

               POSLOVNIK POSEBNOG ODBORA ZA OZNAKE ZEMLJOPISNOG PODRIJETLA I TRGOVINU VINIMA I JAKIM ALKOHOLNIM PIĆIMA

               POGLAVLJE I.

               USTROJ

               Članak 1.

               Sastav i predsjednik

               1.Posebni odbor za oznake zemljopisnog podrijetla i trgovinu vinima i jakim alkoholnim pićima („Posebni odbor”) osnovan u skladu s člankom 13. Protokola 3. uz Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), obavlja svoje dužnosti u skladu s tim člankom.

               2.Upućivanje na „stranke” u ovom poslovniku u skladu je s definicijom utvrđenom u članku 1. Protokola 3. uz Sporazum, to jest odnosi se na Južnu Afriku i EU.

               3.Posebni odbor sastavljen je od predstavnika stranaka.

               4.Sastancima Posebnog odbora naizmjence predsjedaju dužnosnik Europske komisije i dužnosnik Južne Afrike.

               5.Mandat iz stavka 4. koji odgovara prvom razdoblju počinje na dan prvog sastanka Posebnog odbora i završava 31. prosinca iste godine.

               Članak 2.

               Sastanci

               1.Posebni odbor sastaje se redovito najmanje jedanput godišnje i na zahtjev jedne od stranaka. Sastanci se naizmjence održavaju u Bruxellesu ili na državnom području jedne od država SADC SGP-a, osim ako se stranke dogovore drukčije.

               2.Osim ako se stranke dogovore drukčije, sastanke Posebnog odbora saziva stranka predsjedateljica, nakon savjetovanja s drugom strankom.

               3.Stranke se mogu dogovoriti da se sastanci Posebnog odbora održavaju elektroničkim putem.

               Članak 3.

               Promatrači

               Posebni odbor može odlučiti pozvati promatrače da prisustvuju njegovim sastancima na ad hoc osnovi i odrediti koje će točke dnevnog reda biti otvorene za te promatrače.

               Članak 4.

               Tajništvo

               1.Stranka koja je domaćin sastanka Posebnog odbora djeluje kao tajništvo Posebnog odbora („tajništvo”).

               2.Kad se sastanak održava elektroničkim putem, stranka predsjedateljica djeluje kao tajništvo.

               POGLAVLJE II.

               NAČIN RADA

               Članak 5.

                  Dokumenti

               Ako se vijećanja Posebnog odbora temelje na pisanim popratnim dokumentima, takvi se dokumenti označavaju brojevima i tajništvo ih prosljeđuje kao dokumente Posebnog odbora.

               Članak 6.

               Obavješćivanje i dnevni red sastanaka

               1.Tajništvo obavješćuje stranke o sazivanju sastanka i od njih zahtijeva da se očituju o dnevnom redu najkasnije 30 dana prije sastanka. Ako je potrebno razmotriti hitan slučaj ili nepredviđene okolnosti, sastanak se može sazvati u kratkom roku.

               2.Tajništvo sastavlja privremeni dnevni red za svaki sastanak. Tajništvo ga zatim prosljeđuje predsjedniku i članovima Posebnog odbora najkasnije 14 dana prije sastanka.

               3.Privremeni dnevni red obuhvaća točke čije su uključivanje stranke zatražile od tajništva.

               4.Posebni odbor usvaja dnevni red na početku svakog sastanka. U dnevni red moguće je uključiti točke koje nisu na privremenom dnevnom redu ako se stranke tako dogovore.

               5.Predsjednik Posebnog odbora može uz suglasnost stranaka pozvati stručnjake da prisustvuju sastancima kako bi pružili informacije o određenim temama.

               Članak 7.

               Izvješće sa sastanka

               Osim ako se stranke dogovore drukčije, izvješće sa svakog sastanka sastavlja tajništvo te se ono donosi na kraju svakog sastanka.

               Članak 8.

               Odluke i preporuke

               1.U skladu s člankom 13. stavkom 3. Protokola 3. uz Sporazum Posebni odbor može davati preporuke i donositi odluke konsenzusom u slučajevima predviđenima Protokolom 3. uz Sporazum.

               2.Ako je Posebni odbor na temelju Protokola 3. uz Sporazum ovlašten donositi odluke ili preporuke ili ako mu je tu ovlast delegirao Odbor za trgovinu i razvoj, takvi se akti u izvješću sa sastanaka iz članka 7. nazivaju „odluka” ili „preporuka”. Tajništvo svaku donesenu odluku ili preporuku označuje serijskim brojem i datumom donošenja te navodi opis njezina predmeta. U svakoj odluci ili preporuci predviđen je datum stupanja na snagu.

               3.U razdoblju između sastanaka, Posebni odbor može donositi odluke ili preporuke pisanim postupkom ili elektroničkim putem ako se obje stranke tako dogovore. Pisani postupak sastoji se od razmjene nota između predstavnika stranaka.

               4.Odluke i preporuke koje donese Posebni odbor ovjeravaju se tako da njihova dva izvornika potpišu predstavnik Europske unije i predstavnik Južne Afrike.

               Članak 9.

               Javni pristup

               1.Osim ako stranke odluče drukčije, sastanci Posebnog odbora nisu otvoreni za javnost.

               2.Stranke mogu odlučiti objaviti odluke i preporuke Posebnog odbora.

               POGLAVLJE III.

               ZAVRŠNE ODREDBE

               Članak 10.

               Troškovi

               1.Svaka stranka snosi svoje troškove osoblja, putovanja i dnevnica te poštanske i telekomunikacijske troškove koji nastanu u vezi sa sudjelovanjem na sastancima Posebnog odbora.

               2.Troškove povezane s organizacijom sastanka, pružanjem usluga usmenog prevođenja i umnožavanjem dokumenata snosi stranka koja je domaćin sastanka.

               Članak 11.

               Odbor za trgovinu i razvoj

               Posebni odbor izvješćuje Odbor za trgovinu i razvoj.

               Članak 12.

                  Izmjena poslovnika

               Ovaj se poslovnik može izmijeniti u pisanom obliku odlukom Posebnog odbora donesenom u skladu s člankom 8.


               EUROPSKA KOMISIJA
            Bruxelles, 20.10.2021.
            COM(2021) 639 final
            2021/0331(NLE)

            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora osnovanog Sporazumom o sigurnosti civilnog zrakoplovstva između Europske unije i Vlade Narodne Republike Kine, u pogledu donošenja poslovnika Zajedničkog odbora

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije u Zajedničkom odboru stranaka osnovanom člankom 11. Sporazuma o sigurnosti civilnog zrakoplovstva između Europske unije i Vlade Narodne Republike Kine u pogledu predviđenog donošenja poslovnika Zajedničkog odbora.

               2.Kontekst prijedloga

               2.1.Sporazum o sigurnosti civilnog zrakoplovstva između Europske unije i Vlade Narodne Republike Kine

               Cilj Sporazuma o sigurnosti civilnog zrakoplovstva između Europske unije i Vlade Narodne Republike Kine („Sporazum”) je poticati bilateralnu suradnju u području sigurnosti civilnog zrakoplovstva te omogućiti ulaganja u aeronautičke proizvode i trgovinu njima između Europske unije i Vlade Narodne Republike Kine. Taj je ugovor stupio na snagu 1. rujna 2020.

               2.2.Zajednički odbor stranaka

               Zajednički odbor stranaka osnovan je radi djelotvornog funkcioniranja Sporazuma, uključujući (a) rješavanje svih pitanja koja se odnose na primjenu i provedbu Sporazuma; (b) razmatranje načina za poboljšanje funkcioniranja Sporazuma i, prema potrebi, davanje preporuka strankama za izmjenu Sporazuma; (c) donošenje izmjena priloga; (d) koordinaciju razvoja i donošenja novih priloga te (e) donošenje, prema potrebi, radnih postupaka u pogledu regulatorne suradnje i transparentnosti za sve aktivnosti iz članka 3. Sporazuma. Zajednički odbor sastavlja i donosi vlastiti poslovnik.

               Uniju u Zajedničkom odboru predstavlja Europska komisija uz pomoć Agencije Europske unije za sigurnost zračnog prometa („EASA”) zajedno sa zrakoplovnim tijelima kao predstavnicima država članica
                  1
               .

               2.3.Predviđeni akt Zajedničkog odbora stranaka

               Tijekom prvog sastanka predviđenog za drugu polovinu 2021. Zajednički odbor stranaka treba donijeti svoj poslovnik („predviđeni akt”). Svrha predviđenog akta je utvrditi pravila i postupke potrebne za organizaciju i održavanje sastanaka Zajedničkog odbora stranaka. Predviđeni akt sastoji se od jedanaest članaka.

               U članku 1. navode se definicije pojmova „stranka” i „stranke”.

               Člankom 2. utvrđuje se da Zajedničkim odborom zajednički predsjedaju predstavnik Europske unije i predstavnik Vlade Narodne Republike Kine. Tim se člankom također utvrđuje da Uniju u Zajedničkom odboru predstavlja Europska komisija uz pomoć Agencije Europske unije za sigurnost zračnog prometa („EASA”) zajedno sa zrakoplovnim tijelima država članica Europske unije. Naposljetku, u članku 2. navodi se da Vladu Narodne Republike Kine u Zajedničkom odboru predstavlja Uprava za civilno zrakoplovstvo Kine (CAAC).

               U članku 3. utvrđuje se da se Zajednički odbor sastaje u redovitim razmacima, ako je moguće jednom godišnje te da se mjesta sastanka izmjenjuju što je više moguće između Bruxellesa i Pekinga. Rasprave se mogu odvijati i putem videokonferencije, pri čemu će odluke i preporuke donesene tijekom videokonferencija imati jednaku pravnu vrijednost kao i one donesene na fizičkim sastancima. Sastanci Zajedničkog odbora nisu javni, osim ako se predsjednici ne dogovore drukčije. Sastanci i dokumenti bit će na engleskom jeziku. Troškove usmenog ili pismenog prevođenja na drugi jezik snosi stranka koja ih zahtijeva.

               Člankom 4. utvrđuje se da se stranke prije svakog sastanka međusobno obavješćuju o predviđenom sastavu svojih delegacija te imenuju svojeg predsjednika. Predsjednici se mogu na ad hoc osnovi dogovoriti da će pozvati treće strane da prisustvuju sastancima Zajedničkog odbora kako bi pružili informacije o određenim temama ili kao promatrači.

               U članku 5. navedeno je da dužnosnik Europske komisije i dužnosnik Uprave za civilno zrakoplovstvo Kine djeluju kao tajnici Zajedničkog odbora.

               Člankom 6. utvrđuje se da predsjednici međusobnim dogovorom utvrđuju privremeni dnevni red za svaki sastanak. Tajnici sudionicima šalju privremeni dnevni red i sve relevantne dokumente najkasnije petnaest radnih dana prije datuma sastanka. Nadalje, Zajednički odbor donosi dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se stranke tako dogovore. Predsjednici mogu sporazumno izmijeniti rok za slanje dokumenata iz stavka 1., uključujući privremeni dnevni red, kako bi se uzeli u obzir unutarnji postupci stranke ili hitnost određenog pitanja.

               Člankom 7. utvrđuje se da se nakon svakog sastanka Zajedničkog odbora sastavlja nacrt zapisnika. U tom se nacrtu zapisnika navode donesene odluke i preporuke te zaključci sastanka. Zajednički odbor odobrava zapisnik na sljedećem sastanku. Nakon odobrenja predsjednici potpisuju zapisnik, a svaka stranka pohranjuje jedan izvornik ili skenirani primjerak.

               U članku 8. određuje se pisani postupak kako bi se omogućilo da se, ako je to potrebno i opravdano, donose preporuke i odluke Zajedničkog odbora pisanim postupkom. U tu svrhu predsjednici razmjenjuju nacrt mjera o kojima se traži mišljenje Zajedničkog odbora, koji se zatim može potvrditi razmjenom prepiske. Međutim, svaka stranka može zatražiti sastanak Zajedničkog odbora kako bi se raspravilo određeno pitanje.

               Članak 9. odnosi se na postupak donošenja odluka u Zajedničkom odboru. Zajednički odbor donosi odluke i preporuke konsenzusom između stranaka. Nadalje, odluke i preporuke Zajedničkog odbora naslovljuju se kao „Odluka” odnosno „Preporuka”, iza čega slijede serijski broj, datum donošenja i opis predmeta. Predsjednici potpisuju odluke i preporuke Zajedničkog odbora, a nakon što ih donese Zajednički odbor, stranke ih provode u skladu sa svojim internim postupcima. Naposljetku, odluke koje donese Zajednički odbor stranke mogu objaviti u svojim službenim glasilima. Preporuke ili drugi akti koje donese Zajednički odbor mogu se objaviti ako se stranke tako dogovore. Svaka stranka pohranjuje po jedan izvornik ili skenirani primjerak odluka i preporuka.

               Člankom 10. omogućuje se Zajedničkom odboru da osnuje i nadzire tehničke radne skupine koje pomažu Zajedničkom odboru u obavljanju njegovih zadaća. Opis poslova radne skupine uključuje se u dodatak odluci o osnivanju radne skupine. Opis poslova može među ostalim sadržavati sastav radne skupine. Radne skupine sastavljene su od predstavnika stranaka i rade pod nadležnošću Zajedničkog odbora, kojem podnose izvješća nakon svakog svojeg sastanka. One ne donose odluke, ali mogu davati preporuke Zajedničkom odboru. Zajednički odbor može u bilo kojem trenutku odlučiti o ukidanju bilo koje postojeće radne skupine, izmijeniti njezin opis poslova ili osnovati nove radne skupine koje će mu pomagati u obavljanju zadaća.

               Završni članak 11. odnosi se na troškove. Stranke su odgovorne za plaćanje vlastitih troškova nastalih sudjelovanjem na sastancima Zajedničkog odbora i radnih skupina, uključujući troškove osoblja, putovanja i dnevnica te poštanske i telekomunikacijske troškove. Troškove fizičke organizacije sastanaka snosi stranka domaćin.

               3.Stajalište koje treba zauzeti u ime Unije

               Stajalište koje treba zauzeti u ime Unije u Zajedničkom odboru osnovanom na temelju Sporazuma o sigurnosti civilnog zrakoplovstva između Europske unije i Vlade Narodne Republike Kine jest da se predviđeni akt donese na prvom sastanku Zajedničkog odbora.

               4.Pravna osnova

               4.1.Postupovnopravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  2
               .

               4.1.2.Primjena na ovaj predmet

               Zajednički odbor stranaka tijelo je osnovano na temelju sporazuma, i to Sporazuma o sigurnosti civilnog zrakoplovstva između Europske unije i Vlade Narodne Republike Kine.

               Akt koji se na sastanku Zajedničkog odbora stranaka treba donijeti akt je koji proizvodi pravne učinke. Predviđeni akt bit će obvezujuć na temelju međunarodnog prava u skladu s člankom 11. Sporazuma o sigurnosti civilnog zrakoplovstva između Europske unije i Vlade Narodne Republike Kine.

               Predviđenim aktom ne dopunjuje se niti mijenja institucionalni okvir Sporazuma.

               Stoga je postupovnopravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova za odluku na temelju članka 218. Stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenih akata odnose se na zajedničku prometnu politiku, a posebno na zrakoplovnu politiku.

               Stoga je materijalnopravna osnova predložene odluke članak 100. stavak 2. UFEU-a.

               4.3.Zaključak

               Pravna osnova predložene odluke trebao bi biti članak 100. stavak 2. UFEU-a u vezi s člankom 218. stavkom 9. UFEU-a.

               2021/0331 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora osnovanog Sporazumom o sigurnosti civilnog zrakoplovstva između Europske unije i Vlade Narodne Republike Kine, u pogledu donošenja poslovnika Zajedničkog odbora

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Sporazum o sigurnosti civilnog zrakoplovstva između Europske unije i Vlade Narodne Republike Kine
                  3
                („Sporazum”) odobren je u ime Unije Odlukom Vijeća (EU) 2020/1075 od 26. lipnja 2020.
                  4
                te je stupio na snagu 1. rujna 2020.
                  5

               (2)Člankom 11. stavkom 1. Sporazuma predviđa se osnivanje Zajedničkog odbora stranaka radi djelotvornog funkcioniranja Sporazuma.

               (3)Člankom 11. stavkom 3. Sporazuma predviđa se da Zajednički odbor sastavlja i donosi svoj poslovnik.

               (4)Nacrt poslovnika pripremljen je u suradnji Komisije i Uprave za civilno zrakoplovstvo Kine.

               (5)Budući da će poslovnik Zajedničkog odbora biti obvezujući za Uniju, primjereno je utvrditi stajalište koje treba zauzeti u ime Unije u okviru Zajedničkog odbora u pogledu donošenja poslovnika.

               DONIJELO JE OVU ODLUKU:

               Članak 1.

               Stajalište koje treba zauzeti u ime Europske unije u okviru Zajedničkog odbora osnovanog Sporazumom o sigurnosti civilnog zrakoplovstva između Europske unije i Vlade Narodne Republike Kine, u pogledu donošenja poslovnika Zajedničkog odbora temelji se na Prilogu ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        ODLUKA VIJEĆA (EU) 2020/1075 od 26. lipnja 2020. o sklapanju Sporazuma o sigurnosti civilnog zrakoplovstva između Europske unije i Vlade Narodne Republike Kine, članak 3.1.

                     (2)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61.–64.

                     (3)

                        SL L 240, 24.7.2020., str. 4.–23.

                     (4)

                        SL L 240, 24.7.2020., str. 1.-3.

                     (5)

                        SL L 3, 7.1.2021., str. 3.–3.

    ---documentbreak---

               EUROPSKA KOMISIJA
            Bruxelles, 20.10.2021.
            COM(2021) 639 final

            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Zajedničkog odbora osnovanog Sporazumom o sigurnosti civilnog zrakoplovstva između Europske unije i Vlade Narodne Republike Kine, u pogledu donošenja poslovnika Zajedničkog odbora

               PRILOG

               Zajednički odbor stranaka

               Sporazuma o sigurnosti civilnog zrakoplovstva između Europske unije i

               Vlade Narodne Republike Kine

               POSLOVNIK

               Članak 1.

               Definicije

               Za potrebe ovog Poslovnika izraz:

               1. „stranka” znači Europska unija ili Vlada Narodne Republike Kine

               2. „stranke” znači Europska unija i Vlada Narodne Republike Kine

               Članak 2.

               Predsjednik i sastav

               1. Zajedničkim odborom zajednički predsjedaju predstavnik Europske unije i predstavnik Vlade Narodne Republike Kine.

               2. U zajedničkom odboru Europsku uniju predstavlja Europska komisija uz pomoć Agencije Europske unije za sigurnost zračnog prometa („EASA”) zajedno sa zrakoplovnim tijelima država članica Europske unije.

               3. Vladu Narodne Republike Kine u Zajedničkom odboru predstavlja Uprava za civilno zrakoplovstvo Kine.

               Članak 3.

               Sastanci

               1. Zajednički odbor sastaje se u redovitim razmacima, po mogućnosti jednom godišnje. Svaka stranka može zatražiti sazivanje sastanka.

               2. Mjesta sastanka izmjenjuju se što je više moguće između Bruxellesa i Pekinga. Rasprave se mogu odvijati i putem videokonferencije. Odluke i preporuke donesene tijekom videokonferencija imaju jednaku pravnu vrijednost kao i one donesene na fizičkim sastancima. Nakon što se stranke dogovore o datumu i mjestu sastanka, sastanak sazivaju Europska komisija u ime Europske unije i Uprava za civilno zrakoplovstvo Kine u ime Vlade Narodne Republike Kine.

               3. Sastanci Zajedničkog odbora nisu javni, osim ako se predsjednici ne dogovore drukčije. Predsjednici mogu sporazumno dati priopćenje za medije nakon sastanka.

               4. Sastanci i dokumenti bit će na engleskom jeziku. Troškove usmenog ili pismenog prevođenja na drugi jezik snosi stranka koja ih zahtijeva.

               Članak 4.

               Delegacije

               1. Prije svakog sastanka stranke se međusobno obavješćuju o predviđenom sastavu svojih delegacija te imenuju svojeg predsjednika.

               2. Predsjednici se mogu na ad hoc osnovi dogovoriti da će pozvati treće strane da prisustvuju sastancima Zajedničkog odbora kako bi pružili informacije o određenim temama ili kao promatrači.

               Članak 5.

               Tajništvo

               Po jedan dužnosnik Europske komisije i Uprave za civilno zrakoplovstvo Kine djeluju kao tajnici Zajedničkog odbora.

               Članak 6.

               Dnevni red sastanaka

               1. Predsjednici utvrđuju međusobnim dogovorom privremeni dnevni red za svaki sastanak. Tajnici sudionicima šalju privremeni dnevni red i sve relevantne dokumente najkasnije petnaest radnih dana prije datuma sastanka.

               2. Zajednički odbor prihvaća dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se stranke tako dogovore.

               3. Predsjednici mogu sporazumno izmijeniti rok za slanje dokumenata iz stavka 1., uključujući privremeni dnevni red, kako bi se uzeli u obzir unutarnji postupci stranke ili hitnost određenog pitanja.

               Članak 7.

               Zapisnik

               1. Nakon svakog sastanka Zajedničkog odbora sastavlja se nacrt zapisnika. U tom se nacrtu zapisnika navode odluke, preporuke i zaključci koji su doneseni.

               2. Zajednički odbor odobrava zapisnik na svojem sljedećem sastanku.

               3. Nakon odobrenja predsjednici potpisuju zapisnik, a svaka stranka pohranjuje po jedan izvornik ili skenirani primjerak.

               Članak 8.

               Pisani postupak

               Ako je potrebno i opravdano, preporuke i odluke Zajedničkog odbora donose se pisanim postupkom. U tu svrhu predsjednici razmjenjuju nacrt mjera o kojima se traži mišljenje Zajedničkog odbora, koji se zatim može potvrditi razmjenom prepiske. Međutim, svaka stranka može zatražiti sastanak Zajedničkog odbora kako bi se raspravilo određeno pitanje.

               Članak 9.

               Vijećanje

               1. Odbor donosi odluke i preporuke konsenzusom između stranaka.

               2. Odluke i preporuke Zajedničkog odbora naslovljuju se kao „Odluka” odnosno „Preporuka”, iza čega slijede serijski broj, datum donošenja i opis predmeta.

               3. Predsjednici potpisuju odluke i preporuke Zajedničkog odbora.

               4. Odluke koje donese Zajednički odbor stranke provode u skladu s vlastitim internim postupcima.

               5. Odluke koje donese Zajednički odbor stranke mogu objaviti u svojim službenim glasilima. Preporuke ili drugi akti koje donese Zajednički odbor mogu se objaviti ako se stranke tako dogovore. Svaka stranka pohranjuje po jedan izvorni ili skeniran primjerak odluka i preporuka.

               Članak 10.

               Radne skupine

               1. Zajednički odbor može osnovati i nadzirati tehničke radne skupine koje pomažu Zajedničkom odboru u obavljanju njegovih zadaća. Opis poslova radne skupine uključuje se kao dodatak odluci o osnivanju radne skupine. Opis poslova može među ostalim sadržavati sastav radne skupine.

               2. Radne skupine sastavljene su od predstavnika stranaka.

               3. Radne skupine rade pod nadležnošću Zajedničkog odbora, kojem podnose izvješća nakon svakog svojeg sastanka. One ne donose odluke, ali mogu davati preporuke Zajedničkom odboru.

               4. Zajednički odbor može u bilo kojem trenutku odlučiti o ukidanju bilo koje postojeće radne skupine, izmijeniti njezin opis poslova ili osnovati nove radne skupine koje će mu pomagati u obavljanju zadaća.

               Članak 11.

               Troškovi

               1. Stranke su odgovorne za plaćanje vlastitih troškova nastalih sudjelovanjem na sastancima Zajedničkog odbora i radnih skupina, uključujući troškove osoblja, putovanja i dnevnica te poštanske i telekomunikacijske troškove.

               2. Troškove fizičke organizacije sastanaka snosi stranka domaćin.

               ______________________